Un analist din cadrul serviciilor americane de informaţii militare a fost arestat pentru că a trimis informaţii clasificate unui complice afirmând că locuieşte în Hong Kong, a comunicat Departamentul de Justiţie (DoJ) al Statelor Unite, notează AFP, scrie Agerpres.
DoJ a transmis într-un comunicat că individul neidentificat căruia militarul, Korbein Schultz, i-a oferit informaţii, era interesat în mod deosebit de "potenţiale planuri ale Statelor Unite în cazul unui atac militar împotriva Taiwanului".
Korbein Schultz i-a furnizat în special "documente legate de sistemele de lansare de rachete multiple Himars, informaţii despre echipamentele hipersonice, studii privind viitoarea dezvoltare a forţelor militare americane, despre ţări importante precum Republica Populară Chineză şi rapoarte privind exerciţiile şi operaţiunile militare", conform textului.
În schimbul informaţiilor clasificate, între mai 2022 şi arestarea sa la baza militară Fort Campbell (sud), acesta ar fi primit aproximativ 42.000 de dolari de la acest complice, care "pretindea că locuieşte în Hong Kong şi că lucrează pentru o companie de consultanţă geopolitică cu sediul în străinătate".
Analistul este vizat de o serie de capete de acuzare legate în special de transmiterea de informaţii referitoare la apărarea naţională, exportul ilicit de tehnologie militară şi corupţia unui funcţionar public.
"Acţiunile vizate de rechizitoriu constituie o trădare gravă a jurământului de a ne apăra ţara", a declarat Larissa Knapp, şefa diviziei de securitate naţională a FBI, poliţia federală americană, citată în comunicat.
"În loc să protejeze informaţiile privind apărarea naţională, inculpatul a conspirat cu un cetăţean străin pentru a le vinde, punând în pericol securitatea noastră naţională", a adăugat Knapp.